Apie gyvenimą be šiukšlių 
Prieš kelis dešimtmečius pažangūs žmonės susimąstė, kad nebegalima toliau teršti savo planetos ir švaistyti gamtos turtų. Būtina kurti visuomenę, kuri po savęs nepaliktų atliekų. Buvo iškeltas tikslas sumažinti jų iki nulio arba iki labai mažo kiekio. Pagrindiniai tokio gyvenimo būdo principai – perdirbimas, pakartotinis naudojimas, kompostavimas ir visiškas plastiko atsisakymas. 
Taip atsirado angliškas terminas zero waste, lietuviškai – gyvenimas be atliekų, beatliekis judėjimas, beatliekės technologijos. Jokiu būdu ne beatliekinis, nes priesagos -inis vediniai su priešdėliu be nevartotini. Kaip ir ne begarsinis, o begarsis filmas, ne becementinis, o becementis betonas.
Į aplinką išmetamos gamybos ir vartojimo atliekos vadinamos ne išmetimais, o išmetalais. Pavyzdžiui: dujiniai išmetalai, nuodingieji išmetalai, toksiškieji išmetalai. Tai tokios pat darybos žodis kaip ir teršalai.

